《送王柳坪比部出塞》
清代·谢维藩

拂天花雨停金樽，轮台万里风云昏。故人佩剑将西征，青丝络马咸阳津。

咸阳杨柳玉关雪，美人如花马如血。毡庐弦管回春风，废碛骷髅照寒月。

吁嗟穷臣出塞古所悲，辞隔天日来荒陲。不遑将母瘁王事，侧身掩涕今何时。

中原年来疲挞伐，野番窥边时窃发。战士饥搜黑水鱼，将军勇堕天山鹘。

愿君袖石奠昆仑，他年待君神武门。

作者简介：（1834—1878）湖南长沙人，字麟伯。同治元年进士。授编修，官至山西学政。师事大学士倭仁，治宋学。